Μπρατισλάβα

Η Μπρατισλάβα (σλοβάκικα: Bratislava) είναι η πρωτεύουσα της Σλοβακίας και η μεγαλύτερη πόλη της χώρας, με πληθυσμό 432.801. Η Μπρατισλάβα βρίσκεται στις όχθες του ποταμού Δούναβη, στα σύνορα της Σλοβακίας με την Αυστρία και την Ουγγαρία, και σχετικά κοντά στα σύνορα με την Τσεχία. Απέχει μόλις 50 χλμ. (45-65 λεπτά με το τρένο) από τη Βιέννη. Είναι η πιο πυκνοκατοικημένη πόλη της Κεντρικής Ευρώπης και η μοναδική πρωτεύουσα ευρωπαϊκού κράτους που βρίσκεται σχεδόν πάνω στα σύνορα με άλλο κράτος (Αυστρία). Η οροσειρά των Καρπαθίων ξεκινά εντός της περιοχής της πόλης με τα βουνά Μικρά Καρπάθια (Malé Karpaty). 

Η Μπρατισλάβα είναι η έδρα της Προεδρίας, του κοινοβουλίου και της σλοβακικής κυβέρνησης. Η πόλη φιλοξενεί πανεπιστήμια, ένα σχετικά μεγάλο αριθμό μουσείων, καθώς επίσης και θέατρα και άλλους πολιτιστικούς θεσμούς (για παράδειγμα τη φημισμένη Σλοβάκικη Φιλαρμονική Ορχήστρα).

Ιστορία 
Ιστορικά το έτος ίδρυσής της αγνοείται. Τα πρώτα ίχνη κατοίκησης του λόφου του κάστρου χρονολογούνται από την χαλκολιθική περίοδο ενώ ύστερα στο λόφο υπάρχουν ίχνη οικισμού του πολιτισμού του Μπάντεν. Υπάρχουν ίχνη κατοίκησης από την ύστερη εποχή του σιδήρου, περίπου το 600-500 π.Χ. Τους επόμενους αιώνες στην περιοχή εγκαταστάθηκαν κελτικές φυλές. Στην περιοχή της Μπρατισλάβα εκείνη την περίοδο είχε δημιουργηθεί ένα σημαντικό οικονομικό κέντρο και κατασκευάστηκαν δύο κάστρα στο σημείο όπου ο Μοράβας συμβάλει με τον Δούναβη, το Μπράουνσμπεργκ στην αυστριακή πλευρά και το Ντεβίν στη σλοβακική. Ο ρωμαϊκός οικισμός στο λόφο του κάστρου χρονολογείται από τον 1ο αιώνα μ.Χ. Τον 9ο αιώνα κατασκευάστηκε το κάστρο της Μπρατισλάβα, το οποίο ήταν γνωστό με το όνομα Πρέσμπουργκ. Η πρώτη αναφορά στο όνομα αυτό γίνεται το 907 και στη μάχη του Πρέσμπουργκ.

Κατά το 1000 μ.Χ. εμφανίζεται ως σημαντικό στρατηγικό κέντρο. Το 1552 η Ουγγρική κρατική διοίκηση μετακινήθηκε από τη Βούδα στη Μπρατισλάβα και η πόλη ανακηρύχθηκε επίσημος τόπος στέψης των Ούγγρων βασιλιάδων μέχρι το 1784. Η πόλη έχει δεχτεί την επίδραση αρκετών εθνών (μεταξύ άλλων της Αυστρίας, της Ουγγαρίας και της Σλοβακίας). Λίγο πριν τον Α΄ Παγκόσμιο Πόλεμο, λειτούργησε εν μέρει ως προορισμός αναψυχής για τους κατοίκους της Βιέννης, με την οποία συνδέθηκε ακόμα και με γρήγορο τραμ (από το 1914). Το 1918 αποτέλεσε τμήμα της Τσεχοσλοβακίας, ενώ ως πρωτεύουσα της Σλοβακίας ελεγχόταν μέχρι το 1939 από τους Γερμανούς όταν απελευθερώθηκε η Τσεχοσλοβακία (και που αποτελούσε κράτος μέχρι το 1945). Κατά την διάρκεια του Β΄ Παγκοσμίου Πολέμου η Μπρατισλάβα έγινε δέκτης πολλών δολιοφθορών των εργοστασίων της και των μέσων μεταφορών της, από τις οποίες και υπέστη μεγάλες καταστροφές.

Αξιοθέατα, υποδομές και βιομηχανία 

Η Μπρατισλάβα έχει πλούσια πάρκα και πλήθος από κλασικά κτήρια μεταξύ των οποίων τον καθεδρικό ναό γοτθικού ρυθμού του 13ου αιώνα, καθώς επίσης Πανεπιστήμιο και άλλες ανώτερες σχολές. Οι σύγχρονες λιμενικές εγκαταστάσεις της έχουν αναγάγει την Μπρατισλάβα σε κυριότερο λιμένα του Δούναβη. Συνδέεται αεροπορικώς και σιδηροδρομικώς με όλες τις πρωτεύουσες της Ευρώπης και τη Ρωσία. Στα περίχωρα της πόλης υφίστανται αξιόλογα χαλυβουργεία, κλωστοϋφαντουργεία, καθώς και εργοστάσια χημικών, τροφίμων και χάρτου.

Άλλα ονόματα 
Όπως συνέβη και με άλλες πρώην πόλεις της Αυστροουγγαρίας, η Μπρατισλάβα είχε άλλα ονόματα, εκ των οποίων τα ακόλουθα ήταν τα χρησιμοποιούμενα ή επίσημες μορφές πριν το τέλος του Β΄ Παγκοσμίου Πολέμου (1945):

 Pressburg, παλαιό γερμανικό όνομα της πόλης. Επίσης είναι το όνομα που κατά βάση χρησιμοποιόταν στα αγγλικά μέχρι το 1919
 Pozsony, το όνομα της πόλης στα ουγγρικά (χρησιμοποιείται ακόμα και σήμερα στη γλώσσα αυτή)
 Prešporok, το παλαιό σλοβάκικο όνομα

Γύρω στον 9ο αιώνα η πόλη ήταν γνωστή στα ελληνικά ως   "Ιστρόπολις" που φέρεται ως το αρχαιότερο όνομά της.

Αδελφοποιημένες πόλεις

Δείτε επίσης
Πανεπιστημιακή Βιβλιοθήκη της Μπρατισλάβα

Παραπομπές

Εξωτερικοί σύνδεσμοι 

 Επίσημη ιστοσελίδα
 Δορυφορικός φωτογραφικός χάρτης από το Google Maps
 Επίσημη Τουριστική Υπηρεσία της Μπρατισλάβα
 Τουριστικός Οδηγός της Μπρατισλάβα
 Φωτο-γκαλερί της Μπρατισλάβα
 Bridges in Bratislava (Ουγγρικά)
 Μπρατισλάβα, Τουριστικός Οδηγός

Πόλεις της Σλοβακίας
Παραδουνάβιες πόλεις
Πρωτεύουσες της Ευρώπης